b'\n_START_ARTICLE_\nLars Bastrup\n_START_SECTION_\nSilkeborg IF (1973-74)\n_START_PARAGRAPH_\nLars Bastrup debuterede for Silkeborg IF i 2. division i 1973. \xc3\x85ret efter noterer den 19-\xc3\xa5rige angriber sig for ti m\xc3\xa5l i r\xc3\xa6kken og f\xc3\xa5r debut p\xc3\xa5 ungdomslandsholdet i en kamp mod Finland i Holstebro.\n_START_SECTION_\nIHF (1975)\n_START_PARAGRAPH_\nLars Bastrup fik kun en enkelt s\xc3\xa6son i den \xc3\xa5rhusianske klub IHF, men n\xc3\xa5ede at score hele 21 m\xc3\xa5l i 2. division. Det udl\xc3\xb8ste debut for landsholdet den 4. juni 1975 i Bukarest i en OL-kvalifikationskamp mod Rum\xc3\xa6nien. Hans f\xc3\xb8rste scoring for landsholdet faldt i 1-3 nederlaget til Skotland i en EM-kvalifikationskamp 29. oktober 1975 i Idr\xc3\xa6tsparken.\n_START_SECTION_\nKickers Offenbach (1975-77)\n_START_PARAGRAPH_\n26. november 1975 skrev Lars Bastrup kontrakt med tyske Kickers Offenbach, der havde Otto Rehhagel som tr\xc3\xa6ner. En kontrakt der indbragte danskeren 500.000 kr. alene i overgangssum. Bastrup blev hurtigt stamspiller, men nettede kun to gange i Bundesligaen, som Offenbach rykkede ud af den s\xc3\xa6son._NEWLINE_P\xc3\xa5 trods af nedrykningen var der dog lyspunkter. Lars Bastrup stod for det udlignende m\xc3\xa5l i G\xc3\xb6teborg, da Danmark slog Sverige 2-1 23. maj 1976. Den f\xc3\xb8rste sejr p\xc3\xa5 udebane over svenskerne i 36 \xc3\xa5r. Lars Bastrup scorede den f\xc3\xb8lgende s\xc3\xa6son 11 m\xc3\xa5l i 2. Bundesliga, hvorefter han forlod klubben.\n_START_SECTION_\nIHF (1977-1979)\n_START_PARAGRAPH_\nLars Bastrup vendte tilbage til IHF den danske 2. division i sommeren 1977 og nettede hele ti gange den sidste halvdel af s\xc3\xa6sonen. P\xc3\xa5 trods af Bastrups tilstedev\xc3\xa6relse rykkede den lille \xc3\xa5rhusianske klub ned i 3. division i 1978. Bastrup spillede derfor 1979-s\xc3\xa6sonen i Danmarks tredjebedste r\xc3\xa6kke, f\xc3\xb8r AGF kaldte.\n_START_SECTION_\nAGF (1980-81)\n_START_PARAGRAPH_\nI 1980 blev Lars Bastrup den h\xc3\xb8jest betalte spiller i AGF. Han scorede 16 gange i f\xc3\xb8rste s\xc3\xa6son og blev k\xc3\xa5ret til \xc3\x85rets Spiller i Danmark. Succesen gav comeback p\xc3\xa5 landsholdet, hvor Bastrup blev fast mand. Halvvejs i 1981 havde han allerede scoret 12 gange i 1. division. Interessen fra udenlandske klubber blev forst\xc3\xa6rket 3. juni 1981 i Idr\xc3\xa6tsparken, da Lars Bastrup scorede til 3-1 i en VM-kvalifikationskamp mod de senere verdensmestre Italien.\n_START_SECTION_\nHamburger SV (1981-83)\n_START_PARAGRAPH_\nI juli skiftede Lars Bastrup til den tyske storklub Hamburger SV og fik \xc3\xb8jeblikkelig succes i angrebet som makker til Horst Hrubesch. Bastrup spillede samtlige ligakampe i s\xc3\xa6sonen 1981-82, der blev krydret med tysk mesterskab og plads i UEFA Cup-finalen._NEWLINE_Den efterf\xc3\xb8lgende s\xc3\xa6son genvandt HSV mesterskabet og vandt Mesterholdenes Europa Cup ved at besejre Juventus i finalen. Lars Bastrup oplevede ikke finalens slutfl\xc3\xb8jtet. Han var p\xc3\xa5 hospitalet efter Juventus-spilleren Claudio Gentile havde br\xc3\xa6kket k\xc3\xa6be og t\xc3\xa6nder p\xc3\xa5 ham med en knytn\xc3\xa6ve. Is\xc3\xa6r i HSVs europ\xc3\xa6iske kampe havde Bastrup ofte en hovedrolle med afg\xc3\xb8rende scoringer. Bl.a. et hattrick i en udekamp mod Dynamo Kijev. De bedrifter gav ham i Hamburg k\xc3\xa6lenavnet "Mr. Europa Cup".\n_START_SECTION_\nSkovbakken (1983-84)\n_START_PARAGRAPH_\nLars Bastrup fik dog nok af den professionelle tilv\xc3\xa6relse og rejste i sommeren 1983 hjem til Aarhus. Her spillede han som amat\xc3\xb8r for 2. divisionsklubben IK Skovbakken i et \xc3\xa5r. Landstr\xc3\xa6ner Sepp Piontek ville ikke benytte spillere fra den danske 2. division, s\xc3\xa5 Lars Bastrups sidste landskamp var EM-kvalifikationskampen mod Gr\xc3\xa6kenland 27. april 1983 i Idr\xc3\xa6tsparken._NEWLINE_I Skovbakken havde Bastrup stadig m\xc3\xa9n efter Gentiles overfald og kunne s\xc3\xa5ledes ikke hindre Skovbakken i at rykke ned. Halvvejs inde i 1984-s\xc3\xa6sonen var Bastrup atter oppe i omdrejninger og f\xc3\xb8rte topscorerlisten i 3. division med 15 scoringer.\n_START_SECTION_\nIkast FS (1984-86)\n_START_PARAGRAPH_\n1. divisionsklubben Ikast FS hyrede i sommeren 1984 Lars Bastrup som den frelser, der skulle redde klubben fra nedrykning. Missionen lykkedes og Ikast sluttede 1984-s\xc3\xa6sonen p\xc3\xa5 en 7. plads. I 1985 gik det endnu bedre for Lars Bastrup, som blev topscorer i 1. division med 20 m\xc3\xa5l._NEWLINE_Karrieren fik dog en brat afslutning i april 1986 pga. et overrevet ledb\xc3\xa5ndet i en pokalsemifinale mod KB. Ekstra \xc3\xa6rgerligt for Bastrup, der s\xc3\xa5ledes ikke kunne v\xc3\xa6re med i finalen._NEWLINE_Fra midten af april 1991 vikarierede Lars Bastrup i syv kampe p\xc3\xa5 tr\xc3\xa6nerposten hos Ikast, da den oprindelige tr\xc3\xa6ner Lennart S\xc3\xb6nderberg blev syg.'